O‘zbekiston prezidenti kadrlar tayyorlash sohasida sheriklik istiqbollarini muhokama qildi. O‘zbekiston prezidenti Shavkat Mirziyoyev AQShga amaliy tashrifi doirasida Cintana kompaniyasi rahbari Duglas Bekker bilan uchrashuv o‘tkazdi. Ushbu kompaniya Arizona davlat universiteti bilan hamkorlikda tashkil etilgan bo‘lib, dunyoning 30 mamlakatida faoliyat yuritadi, universitetlarda ta’lim sifatini oshirish bilan shug‘ullanadi. Cintana asoschisi va raisi Duglas Bekker Arizona davlat universiteti bilan hamkorlikda mamlakatda Amerika texnologiyalar universitetini tashkil etish ustida ish olib bormoqda. 2024 yildan boshlab sog‘liqni saqlash, injiniring, arxitektura va dizayn kabi yo‘nalishlarda malakali kadrlar tayyorlashni boshlash ko‘zda tutilgan. Davlat rahbari ushbu rejalarni ma’qullab, O‘zbekiston ta’lim sohasidagi loyihalarni amalga oshirish uchun qulay sharoitlar yaratishga tayyorligini bildirdi.